_:n6722aad1efc24c16be3b866aff6488abxb0
<http://schema.org/articleBody>
"TV3 segueix perdent espectadors el mes de març, quan va obtenir una quota de pantalla del 10,4%, dues dècimes menys que al febrer. Les cadenes més vistes a Catalunya són Telecinco, que va aconseguir el mes passat una quota de pantalla (share) de l’11, 5%, i Antena 3, que va arribar al 10,7%. Ja fa mesos que la televisió pública ha perdut el lideratge de l’audiència, un regnat que va tenir durant anys. La cadena pública catalana ja va tancar el 2016 amb mínims històrics (11,4%), tot i que va mantenir el lideratge. I els resultats dels primers mesos de l’any confirmen que continua en mala ratxa. El 10,4% de share és de les pitjors xifres que ha fet TV3, que va tocar fons l’estiu passat. Aquests resultats arriben pocs dies després que Vicent Sanchis s’hagi incorporat a la direcció de TV3, un nomenament que ha generat polèmica, per la vinculació del periodista amb el pujolisme. Al Parlament, Sanchis va assegurar que prendrà “decisions ràpides i arriscades” en la programació de TV3. Sense detallar gaire de quines decisions es tracta, va apuntar que se cenyiran a la programació de la franja de menys audiència. Aquestes modificacions s’introduiran durant l’estiu per consolidar-les de cara a l’inici de temporada i “fer front a la pèrdua dràstica de lideratge”, va assenyalar. Entre els cinc programes més vistos a Catalunya durant el març, hi ha dos Telenotícies, que segueixen sent dels programes més ben valorats de la cadena. El Telenotícies migdia del 23 de març va tenir 568.000 espectadors i el Telenotícies vespre del 16 de març va arribar fins als 531.000 espectadors."
<https://elpais.com/cat/2017/04/03/cultura/1491209515_511263.html>